Marlene Harpsøe (DD), 2023-05-26:
Tak for det.
Først skal der lyde en stor tak til SF for at fremsætte det her beslutningsforslag.
Det er et vigtigt forslag, som virkelig sætter spot på en reel problemstilling for rigtig, rigtig mange borgere derude.
Med beslutningsforslaget pålægges regeringen at fremsætte et lovforslag inden udgangen af oktober 2023, der sikrer, at personer med handicap, som flytter mellem kommuner, kan beholde de samme hjælpemidler og tilbud om hjælp, som de var visiteret til i den oprindelige kommune, efter flytning til en anden kommune i en periode på mindst 2 år.
Der har tidligere været et flertal i Folketinget, som rent faktisk blev enige om, at der skulle indkaldes til nogle forhandlinger, og det er endnu ikke sket, til trods for at regeringen i sit eget regeringsgrundlag også lægger op til, at man vil sikre borgere med handicap tilbud om den rette hjælp, uanset hvor komplekse behov man har, ligesom man vil forenkle reglerne for visitation til hjælpemidler med henblik på øget tilgængelighed, mindre ventetid og mere smidige ordninger.
Som menneske med et handicap kan man føle sig fuldstændig stavnsbundet til den kommune, man bor i.
Sådan er det ikke for langt de fleste andre borgere.
Men sådan er det, hvis man har et handicap, fordi der kan forekomme et dårligere serviceniveau i den nye kommune, som man overvejer at flytte til, ligesom man kan se frem til en fornyet sagsbehandling, som kan virke uoverskuelig og bureaukratisk, når ens livssituation ikke har ændret sig.
Der er lange sagsbehandlingstider i langt de fleste kommuner, og det skaber derfor også en usikkerhed om, hvor lang tid der går, før den nye kommune har taget stilling til den enkelte borgers behov.
Mængden af beslutningsforslag, som vi behandler i Folketinget her i dag, bevidner også behovet for, at Folketingets partier sætter sig sammen og finder nogle ordentlige, konstruktive løsninger for landets mange mennesker, der har et handicap, samt for deres pårørende.
Det er, som om der altid er en god undskyldning for lige at trække den lidt længere, og regeringen skylder et klart svar på, hvornår man vil indkalde til forhandlinger om det specialiserede socialområde.
Det er trist, at handicapområdet og det specialiserede socialområde forsømmes.
Ministeren har bl.a. i et samråd i februar i Socialudvalget tilkendegivet, at man vil arbejde med specialeplanlægning, men vi mangler helt konkret at blive inviteret til et møde, hvor vi kan drøfte det nærmere med regeringen.
Men der sker ikke noget.
Samtidig mangler regeringen at give borgerne et klart svar på, hvad man vil gøre ved de mange besparelser på handicapområdet og det specialiserede socialområde ude i kommunerne.
Budgetterne har svært ved at hænge sammen, og det er de svageste, der står først, når kommunerne sparer, og det er trist for de mennesker, som det går ud over.
I forhold til dette beslutningsforslag støtter vi i Danmarksdemokraterne intentionen om at forpligte regeringen til at handle på regeringsgrundlaget.
Vi mener også i Danmarksdemokraterne, at regeringen skal forpligtes til at kortlægge omfanget af problemerne og belyse, hvilke borgere der er i risiko for markante serviceforringelser ved flytning fra én kommune til en anden.
Endnu en gang tak til SF for at tage den her problemstilling op i Folketinget.
Vi vil være med til at følge den helt til dørs.